Pörssikurssit sukeltavat ympäri maailmaa – Helsingissä menossa jo kymmenes laskupäivä putkeen

Eilisestä Yhdysvaltojen pörssien pudotuksesta alkanut ketjureaktio näkyy vahvasti Helsingin pörssissä, joka oli torstaina iltapäivällä 2,4 prosentin laskussa. Erityisen syvällä kynti it-sektori. Basware oli 7,6 prosentin, Digia 6,8 prosentin, QPR Software 8,0 prosentin, Innofactor 6,2 prosentin ja F-Secure 4,3 prosentin pudotuksessa. SSH:n osake oli 6,3 prosentin laskussa, kun Britannian valitustuomoistuin hylkäsi SSH:n valituksen patentin mitätöimisestä. Trendi seurasi Yhdysvaltoja, jossa FAANG-yhtiöt sukelsivat keskiarvoa syvemmälle. Netflixin osake laski kahdeksan prosenttia, Amazonin kuusi ja Facebookin, Applen sekä Alphabetin osakkeet viitisen prosenttia. Helsingin kovimpien laskijoiden joukossa jatkoi myös eilen 6,8 prosenttia sukeltanut Restamax, joka oli tänään iltapäivällä 8,2 prosentin laskussa. Pudotuksen takana on Restamaxin tytäryhtiön Smilen listautumisen peruuntuminen. Turkisyhtiö Saga Furs oli iltapäivällä kovimmassa 9,7 prosentin pudotuksessa. Lähes kaikki Helsingin pörssin yhtiöt olivat iltapäivällä kurssilaskussa. Harvojen nousijoiden joukossa olivat positiivisen tulosvaroituksen antanut Sanoma 0,5 prosentin nousussa sekä keskustelujen käymisen Antan kanssa vahvistanut Amer Sports 0,8 prosentin nousussa. Muualla Euroopassa pörssit olivat 1–2,5 prosentin laskussa iltapäivällä. Laskua jo kymmenen päivää putkeen Helsingin pörssissä on nähty nousupäivä viimeksi torstaina 27. syyskuuta. Sen jälkeen OMXH-indeksi on rymistellyt alas miltei kymmenen prosenttia. Pahiten päälistan yhtiöistä iskua ovat ottaneet Restamax, Innofactor ja Finnair, jotka ovat laskeneet noin 20 prosenttia. Metsäyhtiöt Stora Enso, UPM Kymmene ja Metsä Board ovat laskeneet kahdessa viikossa 13–17 prosenttia. Suurista yhtiöistä myös tavallisesti hyvin vakaat Wärtsilä, Fortum ja Kone ovat laskeneet parin viikon aikana yli kymmenen prosenttia. Nousijoiden listalla on autiompaa. Suurten yhtiöiden listalla ei ole kahden viikon aikavälillä yhtään nousijaa, keskisuurten yhtiöiden ainoa nousija on Bittium.